पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली. महिलाओं के साथ छेड़छाड़, पॉकेटमारी, संवाहक द्वारा असभ्य बर्ताव को देखते हुए डीटीसी बसों में सीसीटीवी कैमरे लगाने का सरकार ने फैसला किया है। इस बारे में अधिकारियों को आदेश भी जारी कर दिए गए हैं। राजधानी की परिवहन व्यवस्था को विश्वस्तरीय बनाने व बेहतर सेवा उपलब्ध कराने के लिए दिल्ली सचिवालय में परिवहन मंत्री रमाकांत गोस्वामी की अध्यक्षता में एक उच्चस्तरीय बैठक हुई।
इसमें यात्रियों की सुरक्षा का ध्यान रखते हुए बसों, ऑटो चालकों पर नकेल कसने के लिए कई महत्वपूर्ण निर्णय लिए गए। इस बैठक में गोस्वामी के अलावा दिल्ली पुलिस, डिम्ट्स तथा दिल्ली ट्रैफिक पुलिस के अधिकारी उपस्थित थे।
बैठक के बाद गोस्वामी ने बताया कि दिल्ली की सड़कों पर चलने वाले हर ऑटो का जिले के आधार पर कलर कोड होगा। परिवहन विभाग ऑटो रिक्शा के लिए 6 तरह का कलर कोड तैयार कर रहा है। ऑटो रिक्शा पर कलर कोड लगने के बाद ऑटो चालकों की मनमानी में कमी आएगी।
इस स्कीम के लागू होते ही ऑटो रिक्शा चालक दिन में कहीं पर भी जा सकते हैं परन्तु रात में जिस क्ष्ेात्र में वे रहते हैं वहां के सवारी को मना नहीं कर पाएंगे।
रात के समय जाने से मना करने वाले ऑटो चालकों की पहचान कलर कोड के आधार पर करते हुए उस पर कड़ी कार्रवाई की जाएगी। ऑटो चालकों द्वारा सवारी से मीटर से नहीं जाकर ज्यादा भाड़ा व बदसलूकी के संदर्भ में परिवहन विभाग को स्पष्ट निर्देश दिए गए है कि वह यातायात पुलिस, डिम्ट्स तथा पुलिस कंट्रोल रूम को मिलाकर एक साझा योजना बनाए।
ऑटो पर हेल्पलाइन नंबर लिखने के साथ आपातकालीन पैनिक बटन के प्रयोग को और बेहतर बनाया जाए जिससे यात्रियों की सुरक्षा सुनिश्चित की जा सके। गोस्वामी ने कहा कि इस बटन के प्रयोग करते ही एक मैसेज डिम्ट्स के कंट्रोल रूम में पहुंचेगा और वहीं से यात्री के मुसीबत में होने की सूचना पुलिस कंट्रोल रूम को भेजने की व्यवस्था की जाएगी।
नहीं लग सकेगी किसी भी वाहन पर विज्ञापन सामग्री
अब दिल्ली में ऑटो, टैक्सी सहित किसी भी वाहनों पर प्रचार सामग्री नहीं लगाई जा सकेगी। सरकार ने इस आदेश का नोटिफिकेशन जारी करते हुए सभी सार्वजनिक परिवहन वाहनों के मालिकों से अपने वाहनों पर लगी किसी भी प्रकार की लगी प्रचार सामग्री को तुरंत हटाने का आदेश जारी किया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn